《杂诗》
明代·石宝

凉风动书幔，彷佛西南来。庭柯下露叶，哽咽递相催。

瓜蔓滞宿下，袅袅蒙尘埃。草虫阶下鸣，流萤亦徘徊。

坐感岁事速，忽如车轮推。门前有层城，层城复高台。

乘风欲登眺，仰溯天汉回。帝子不可见，青鸟非良媒。

中夜耿深忧，泪落秋生苔。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。